runetrust/blame-folketinget-dk huggingface dataset:
Marianne Jelved (RV), 2014-12-03:
Dernæst er det vigtigt at gøre sig klart, at vi alle sammen bliver nødt til at kigge indad og se på os selv – og det gælder os alle; det behøver vi ikke diskutere i dag – og spørge os selv, hvad det egentlig er, der sker i de her dage.
Marie Krarup (DF), 2020-12-18:
Men hvis det er sådan, at man vil have et flertal for en lov, så kan man jo til enhver tid henvende sig til det uansvarlige røde hjørne i Folketinget, som jo er villig til at stemme for, at hele verdens befolkning får dansk statsborgerskab uden at leve op til nogen som helst former for krav.
Søren Egge Rasmussen (EL), 2023-04-26:
Men hvis man går ind og ser, hvad der står på BOGA's hjemmeside, så er det meget tydeligt, at de ridser op, at hvis man bare kigger på de fremskrivninger, der er i forhold til Parisaftalen, så er der udsigt til, at der vil blive indvundet alt for meget kul, olie og gas, sådan at vi ikke kan nå 1,5-gradersmålsætningen.
Anders Fogh Rasmussen (V), 2002-05-29:
Jeg har ikke kendskab til sådanne planer, der er ingen forespørgsler om det, og derfor har jeg heller ingen anledning til at træffe beslutning om det, og skulle noget sådant komme op, kræver det altså en beslutning her i Folketingssalen, og det ved hr. Villy Søvndal udmærket.
Poul Nyrup Rasmussen (S), 2000-11-29:
De konkrete opgaver, vi skal løse - og det vil jeg appellere meget til, at Dansk Folkeparti også bidrager til, det vil hjælpe meget - er jo, at folk kommer i arbejde, at folk får en uddannelse, at folk kommer ind i det danske samfund på en god måde samt at vi lærer at leve med hinanden på en god og fornuftig måde, fordi vi har en gensidig interesse deri. Lad mig give et eksempel: Vi har f.eks. cirka 2.000 flygtninge/indvandrere i landet, udlændinge, som bor her, og som har en teknisk uddannelse.
Niels Helveg Petersen (RV), 2004-05-26:
På forsiden af Financial Times er premierminister Blair i dag citeret for, at der er tale om et ægte skifte af suveræniteten, altså en understregning af, at med det magtskifte, der skal ske den 30. juni ifølge resolutionen, er der virkelig tale om en ægte magtovertagelse.
Birgitte Bergman (KF), 2021-05-04:
Vi ønsker at samle det hele én gang for alle, alle spørgsmål vedrørende bade- og bådebroer, ét sted, så vi undgår unødvendigt bureaukrati, så vi får en logisk opgavefordeling, og så almindelige borgere tydeligt kan finde frem til, hvem der bestemmer, når det gælder bade- og bådebroer.
Karsten Lauritzen (V), 2017-05-23:
Den lette administration af en momssats gør sig gældende for både virksomheder og for myndigheder, og de administrative problemer med flere momssatser skyldes bl.a. afgrænsningsproblemer, idet der bliver større usikkerhed om, hvorvidt den pågældende vare nu også bliver pålagt den rette momssats.
Søren Søndergaard (EL), 2000-12-07:
Det, at det er så tvetydigt, gav sig bl.a. udtryk i, at selv ordføreren for forslagsstillerne kom herop og sagde, at det jo kan betyde, at den kriminelle lavalder skal nedsættes til 12 år eller hæves til 18 år; det er jo, som man ser på det.
Kamal Qureshi (SF), 2003-03-13:
Måske kan man oven i købet sige, at det har givet den modsatte effekt, så det er vigtigt, at vi ikke tror, at forbud løser problemerne. Men det er også vigtigt, at vi får skabt nogle rygefrie områder, som har været så succesfulde i forhold til skolen, og at vi også på skoleområdet siger, at det også gælder for de ansatte på skolen, så det ikke skal være sådan, at de unge kan gå rundt i skolegården, og så er der nogle, der ryger, fordi de er ansatte, og andre, der ikke får lov til at ryge, fordi de ikke er de ansatte.
Pernille Skipper (EL), 2021-04-23:
Derudover vil jeg også sige, at det at have en særlig opmærksomhed på og indsats imod alle former for vold, som overvejende rammer kvinder – det er stadig væk overvejende kvinder, der udsættes for partnervold og vold i nære relationer; den er ikke mindre alvorlig eller mere alvorlig, den er bare mere omfangsrig – og herunder det at have en ikkekønsneutral indsats i form af kvindekrisecentre er en forpligtigelse, Danmark også har efter Istanbulkonventionen, som vi ratificerede i 2014.
Ole Birk Olesen (LA), 2018-10-23:
Konkret sættes den kommunale grundkapital til henholdsvis 8 pct. for boligprojekter, der gennemsnitligt er under 90 m², 10 pct. for projekter med en gennemsnitlig boligstørrelse fra 90 m² til 105 m² og 12 pct., hvis boligerne i gennemsnit er på 105 m² og opefter.
Birthe Rønn Hornbech (V), 2003-04-11:
Men kan det så ikke gøre indtryk og give lidt stof til eftertanke, at vi trods alt er nogle stykker, der har lidt kendskab til den danske folkekirkelige ordning, som frygter, at det, hr. Jann Sjursen er ude i, kan føre til en synodal ordning?
Magnus Heunicke (S), 2025-12-17:
Jo, men som ordføreren også ved, er et af problemerne jo, at den her virksomhed ligger på stedet for et af de suverænt værste og mest katastrofale miljøkatastrofer i danmarkshistorien, nemlig sagen om Cheminova og produktionen her og dumpningen af meget, meget farlige stoffer ved høfde 42, i sandet og vandet omkring den.
Hans Kristian Skibby (DF), 2010-05-31:
Med hensyn til spørgsmålet om regulering af skatter synes jeg sådan set, at det stadig væk er meget fair at henholde sig til, at vi har et Finansieringsudvalg, som kigger på, om den måde, som kommunerne har mulighed for at finde deres indtægter på, også står mål med den måde, som var hensigten, da man lavede den sidste aftale om kommunal udligning.
Karsten Hønge (SF), 2021-05-12:
Jeg står her med Fagbladet 3F, som har afdækket en sag, og der står her: »Københavns Kommune vil sende den 49-årige Tina Malmberg i en slags arbejdsprøvning i to timer om ugen, selvom to eksperter fraråder beskæftigelsesrettede forløb.«
Julie Skovsby (S), 2015-05-05:
For det eneste håndfaste, vi ved om Dansk Folkepartis politik over for udsatte børn og unge, er jo, at Dansk Folkeparti vil sænke den kriminelle lavalder, presse flere børn ned i fattigdom ved at lave et nyt kontanthjælpsloft og pege på en statsministerkandidat, der vil indføre nulvækst; alle politikområder, som vil få betydning for samfundets hjælp til og behandling af udsatte børn og unge.
Pia Kjærsgaard (DF), 2022-04-19:
Men samtidig er jeg nødt til at sige, at det ikke er sådan særlig ambitiøst, at kommunalbestyrelserne får mulighed for selv at udarbejde en handlingsplan for at styrke den juridiske kvalitet i sagsbehandlingen, og at Ankestyrelsen skal kunne pålægge kommunerne at gøre det, hvis de ikke har gjort det af egen drift.
Carina Christensen (KF), 2010-02-10:
Hvis vi så forholder os konkret til det, der bliver spurgt om, tror jeg: Hvordan sikrer vi så, at vi har en kulturpolitik og nogle kulturtilbud, der er inkluderende for alle borgere i det her land, hvor alle føler, at de har mulighed for at være en del af fællesskabet, og hvordan bidrager vi herved til at styrke sammenhængskraften?
Jeppe Mikkelsen (RV), 2012-05-29:
Jamen det kunne man måske godt gøre, men man skal, hvis man gør det, også vide, at det så vil være sådan, at Folketinget dermed vil pålægge regeringen at gå i gang med at arbejde med det ovre i ministeriet, og at det er noget, der vil tage yderligere tid.
Anne-Marie Meldgaard (S), 1999-11-11:
I sin enkelhed går forslaget ud på, at statens tilskud til betalingen af disse forsikringsordninger reduceres med ca. 104 mio. kr. for ca. 40.000 mindre, private virksomheder og med ca. 40 mio. kr. for små 100.000 selvstændige.
Christian Rabjerg Madsen (S), 2020-09-08:
Samlet set afsætter vi med to kommuneaftaler 3,2 mia. kr. til kommunerne, som altså er det grundlæggende velfærdsløft – det velfærdsløft, der betyder, at man i øjeblikket sidder og laver budgetter uden at skulle lave de endeløse besparelseskataloger, som var virkeligheden, da vi havde et andet flertal.
Connie Hedegaard (KF), 2007-03-13:
Nogle af os kunne måske godt sådan have frygtet for år tilbage, hvordan det dog skulle gå, når 27 medlemslande skulle til at blive enige også om noget, der virkelig koster noget, som kommer til at kræve noget af landene selv, og som kommer til at kræve noget af befolkningerne.
Kim Andersen (V), 2000-01-20:
Det undrer mig også lidt, at de høringssvar, som er en nøjagtig en kopi af dem, vi fik udleveret ved årsskiftet 1998-99 ved fremsættelsen af det daværende lovforslag, øjensynlig overhovedet ikke indtil dags dato er taget under overvejelse, selv om Kulturministeriet har lavet et notat om dem, og de rejser en hel række konkrete spørgsmål og
Lars Løkke Rasmussen (V), 2016-10-06:
Og medmindre man synes – og det var vel næsten også det, jeg måtte forstå på fru Mette Frederiksen – at man skal sætte skatter op, så skal den her grønne omstilling jo finansieres ved at blive flyttet ind på finansloven, og det er der så ikke penge til.
Frank Jensen (S), 2002-11-13:
Jeg var et øjeblik bange for, at statsministeren var kommet til at gå videre til næste spørgsmål, nemlig S 496, og spørgsmålet her drejer sig jo om S 495, nemlig spørgsmålet om den generelle henvendelse, der tilgår de danske myndigheder, dansk politi, og som også bliver givet videre til Rigspolitichefen, Politiets Efterretningstjeneste og Justitsministeriet ved rette kontorchef.
Karina Adsbøl (UFG), 2022-05-10:
Altså, vi har servicelovens § 83, hvorefter kommunalbestyrelsen har pligt til at tilbyde personlig pleje, praktisk hjælp og madservice i hjemmet til personer, som på grund af midlertidig eller varigt nedsat fysisk eller psykisk funktionsevne eller særlige problemer ikke selv kan udføre disse opgaver.
Kristian Jensen (V), 2008-03-28:
Ønsker man, at den udvikling skal vendes, så vi i stedet for at få flere og flere selskaber, der lever op til fondsbørsreglernes krav om investorbeskyttelse og åbenhed, får flere og flere, der bliver flyttet over på regulerede markeder, hvor der ikke er de samme krav? Er det virkelig en udvikling, man ønsker?
Peder Hvelplund (EL), 2021-05-05:
Med hensyn til de vaccinedoser, som allerede er kommet til Danmark, og som vi ikke får brug for, skal vi afklare, om COVAX er interesseret i at modtage dem eller stå for en fordeling og den globale prioritering, eller om vi blot skal donere dem bilateralt til lande i stor nød som f.eks. aktuelt Indien.
Anne Baastrup (SF), 2000-05-24:
Forudsætningen for, at det kunne lade sig gøre, forudsætningen for, at vi kunne få en ordentlig behandling, var, at der også kunne komme en fælles forståelse af, at det her lovforslag ikke skulle danne grundlag for en hetz fra det yderste højres side i løbet af sommeren.
Rasmus Prehn (S), 2009-05-04:
Der synes vi fra socialdemokratisk side at det giver god mening at sige: Lad de enkelte kommuner selv træffe afgørelse om, hvilke ting de sender i udbud - i stedet for at vi sidder her på Slotsholmen og dikterer, at 26,5 pct. nødvendigvis skal i udbud.
Ebbe Kalnæs (CD), 2000-04-25:
Dér er jeg ganske enig i, at dér skal vi bruge den vurdering meget bredt på alt, hvad vi foretager os. Men vi må erkende, at en masse af den miljølovgivning, vi laver, er utrolig automatisk, er utrolig selvkørende, er utrolig umulig at få fat i igen politisk.
Per Stig Møller (KF), 2008-02-06:
Hr. Frank Aaen ved også, at EU tog det op, bl.a. på dansk foranledning, at formanden for udenrigsministerrådet tog det op i november 2005, at Condoleeza Rice på den baggrund gav det svar, som hr. Frank Aaen ikke er tilfreds med, og i hvilken forbindelse hr. Frank Aaen ikke mener, at Danmark ligger i Europa.
Frank Dahlgaard (UP), 2001-05-30:
Kan det være en forklaring på, at det kniber med at få renten ned i Euroland, at man er så bange for overgangen til fysiske mønter og sedler i euro og det prishop og den inflationsbølge, det giver, med udhuling af euroens værdi og pengenes værdi i Euroland, at man holder renten oppe til skade for produktion og beskæftigelse og dermed også er med til at holde arbejdsløsheden oppe i Euroland?
Magnus Heunicke (S), 2019-10-09:
Det er en solid bund under velfærden, men der er også masser af udgifter, der udvikler sig i de her år, og derfor er det sådan, at vi med finanslovsforslaget målretter ekstra penge, som sikrer mulighed for 500 sygeplejersker næste år og 1.000 flere sygeplejersker fra 2021.
Mogens Nørgård Pedersen (KD), 2004-05-13:
Jeg kan oplyse på baggrund af det sidste indlæg fra SF's ordfører, at når vi Kristendemokrater går med i et forlig, det være sig på det ene eller på det andet område, så er det, fordi vi mener, at det forlig er rigtigt, og fordi det skal stå fast. Vi går kun med i et forlig, når vi kan stå inde for forliget, sådan som det er, og fordi vi selvfølgelig også på trods af vores størrelse har fået de indrømmelser, som vi synes var passende i forhold til vores ønsker.
Peter Christensen (V), 2016-05-26:
Det skal i den forbindelse bemærkes, at det af den nuværende forsvarsaftale fremgår, at der skal gennemføres en budgetanalyse af det operative område med henblik på en effektiv ressourceudnyttelse og opgavevaretagelse, samt at der på sædvanlig vis vil kunne igangsættes yderligere budgetanalyser.
Anders Fogh Rasmussen (V), 2004-02-18:
Men jeg tror, vi alle samme erkender, at når talen er om skattelovgivningen, er den altså uhyggelig kompliceret, og oven i det har vi et skattetryk af en størrelse, som gør, at der er mange, som bliver fristet til at afsøge de alleryderste grænser for at se, om det nu går. Jeg vil ikke blande mig i konkrete skattesager, for de må selvfølgelig finde deres afgørelse i det system, der nu engang er beregnet til det, altså klagesystemet eller domstolene.
Sjúrður Skaale (JF), 2021-11-09:
Jeg har sagt det før: Vi så det f.eks. i 2013, hvor EU sanktionerede Færøerne og Danmark blev tvunget til som EU-medlem at sanktionere en del af sit eget rige, og det var en helt absurd situation, men det var noget, som Danmark blev tvunget til qua sit medlemskab af EU.
Søren Krarup (DF), 2005-11-22:
Den blå betænkning var fra 1960 – den undervisningsvejledning, der forvandlede folkeskolen fra en skole til et pædagogisk-psykologisk forsøgscenter, hvor alt andet end kundskaber var i højsædet, eftersom det her blev skolens opgave at skabe, som det hed, lykkelige, gode og harmoniske mennesker, en officiel befamling, der principielt var lige så anmasende som den pædagogisk var afsporende.
Zenia Stampe (RV), 2025-11-28:
Vi fremsætter et forslag, som man kan være imod alle mulige grunde, og der er jo flere, der imod det her forslag, fordi de ikke mener, at børn af asylansøgere eller afviste asylansøgere skal have lov til at flytte ud i samfundet, og det er man så imod, fordi man mener, at det vil tiltrække flere asylansøgere, fair nok, det tror jeg ikke det vil, men det er jo et fair argument.
Jann Sjursen (KRF), 2000-12-07:
Nu skal jeg ikke polemisere i forhold til det politiforlig, som Venstre er med i, men jeg tror alligevel, at det er en vigtig pointe at fremdrage i denne her debat, for vi bliver nødt til at erkende, at hvis vi skal nå videre på dette her område også i forhold til førstegangslovovertrædere og utilpassede unge i det hele taget, så kræver det faktisk flere ressourcer også til det egentlig forebyggende arbejde og det arbejde, der kan forhindre, at unge for alvor bevæger sig ind på en kriminel løbebane.
Kasper Sand Kjær (S), 2021-11-10:
Jeg synes jo, det er klogt, også på baggrund af den diskussion, der er opstået i forbindelse med Granskningskommissionen, og om vi har det rigtige setup omkring opbevaring af data fra sms'er og indhold fra sms'er, at man så sætter det på pause og siger, at her er der noget, vi skal have fundet ud af, og det arbejde er nu blevet sat i gang.
Hans Andersen (V), 2015-01-15:
Der har jo så indfundet sig en fejl, således at den udmøntning, der skulle være sket over 2 år, kan man sige, nu er sket her pr. 1. januar 2015 og ikke pr. 1. januar 2016, således at kommunerne sådan set ikke har hjemmel til at foretage fradrag i kontanthjælpen som følge af den gensidige forsørgerpligt, som var aftalt mellem et flertal af partier her i Folketinget.
Rasmus Helveg Petersen (RV), 2020-05-28:
For det andet: De penge, vi bruger i hjælpepakkerne omkring corona, er meget store beløb – det er rigtigt – men det er engangsudgifter, som kommer til at belaste på en anden måde, end når vi sætter de løbende driftsudgifter for staten op.
Sikandar Siddique (UFG), 2020-06-19:
Det var rigtig vigtigt, at vi tog den her debat, og hvis der kommer en fælles vedtagelsestekst ud af debatten, kan jeg sige, at så er jeg en glad mand, der står her i Folketingssalen, fordi vi nu har givet hinanden håndslag på, at det her tager vi op i politiforliget.
Lars-Emil Johansen (SIU), 2008-06-10:
Men landshøvding Lundsten var en af de virkelig store mænd, der har været i Grønland, og han sagde engang, at det ville være forfærdeligt - det sagde hr. Lundsten om den nye politiske bevægelse, som jeg bl.a. repræsenterede og repræsenterer hvis vi havde begået fejlene forgæves.
Ole Birk Olesen (LA), 2017-04-26:
Det er for det første en styrket vejledningsindsats over for rådgivere og bygherrer om tilgængelighedskravene, for det andet et særskilt fokus på tilgængelighed i kommunernes tilsyn med byggeri og for det tredje en undersøgelse af, om vi bør indføre et krav om tilgængelighedsstrategi for større bygninger, f.eks. hoteller, bygninger med offentlige badefaciliteter, publikumssteder og konferencecentre.
Karen Hækkerup (S), 2014-05-02:
siger, at man påtænker, at det kan være muligt at få kigget på det her med syns- og skønsmænd, at så skal man kunne sige: Jamen så er det godt, så gå i gang, så behøver vi ikke at afbryde sagen og finde en ny dato, men så kan tingene løbe.
Karina Lorentzen Dehnhardt (SF), 2024-01-11:
For nylig var vi jo så også vidne til en omfattende antiterroraktion herhjemme, hvor det kom frem, at politiet var specielt opmærksomme på jødiske lokaliteter, og dermed bekræftede politiet den anelse, som mange nok går med, nemlig at terrortruslen handler om jødiske mål, og at truslen mod jødiske institutioner og medborgere fortsat er tårnhøj.
Lars Løkke Rasmussen (V), 2004-03-11:
Det er derfor, det sådan set er sund fornuft at vedtage det her lovforslag, og jeg fornemmer nu også midt i de mange spørgsmål, at det skal der nok vise sig at tegne et solidt flertal for, samtidig med at vi jo så i øvrigt har nedsat et medicintilskudsudvalg, hvilket med garanti vil give os en mulighed for at vende tilbage på et tidspunkt og diskutere: Hvad er det for et nyt medicintilskudssystem, vi skal have, og hvordan skal vi i den sammenhæng forholde os til, at EU pr. 1. maj udvides? Derfor er jeg sådan set meget åben over for hr. Naser Khaders overvejelser om at hegne det her ind på en sådan måde, at det løser det problem, vi står med nu, uden at det derved giver ministeren permanent beføjelse til at sidde og fylde en kurv op med lande.
Jesper Kiel (EL), 2015-11-18:
Så vil jeg gerne spørge ministeren, om ministeren har kigget lidt dybere ned i tallene, hvor man kan se, at det faktisk i september måned var to tredjedele af morgenpendlerne, som kom for sent på grund af toget, og at det om eftermiddagen var halvdelen af pendlerne, der kom for sent, fordi hovedparten af forsinkelserne lige netop ligger i myldretiden, hvor der er flest mennesker, der skal med toget, og hvor der er flest togafgange.
Ole Birk Olesen (LA), 2012-08-20:
Så det er ikke mig, der blander noget ind i det her; det er sådan set regeringen og forligspartierne selv, der har skrevet på side 3: »Parterne er enige om, at forøgelsen af det finanspolitiske råderum på ca. 2,7 mia. kr. som følge af aftalen om en skattereform medvirker til at finansiere en offentlig forbrugsvækst på 0,8 pct. årligt.« Så det er sådan set en del af aftalen, at man vil øge det offentlige forbrug.
Josephine Fock (ALT), 2015-12-16:
Vores vision handler om at skabe et bæredygtigt samfund – et bæredygtigt samfund, hvor vi accepterer, at vi ikke kan bruge ubegrænset løs af ressourcerne, fordi vi lever på en planet med begrænsede ressourcer, men hvor vi også erkender, at vækst og velstand ikke bør skabes på bekostning af mennesker og miljø.
Lars Løkke Rasmussen (V), 2019-03-12:
Det, vi aftalte, hvilede så på, at hvis man som individ ikke kunne holde sig på arbejdsmarkedet, indtil man nåede pensionsalderen, så skulle man have mulighed for at stå af på en værdig måde – i øvrigt på en ydelse, som er 10.000-11.000 kr. højere end folkepensionens grundbeløb.
Jeppe Bruus (S), 2025-04-30:
Der er også en straffesag kørende på to medarbejdere, som er verserende, og jeg må være ærlig og tilstå, at jeg egentlig ikke bryder mig så meget om den sådan pegen fingre ad, at det er en styrelse, hvor man bare lidt lemfældigt sidder og flytter noget fra den ene kasse til den anden.
Peter Skaarup (DD), 2023-12-05:
Jeg skal bare lige være helt sikker på noget: Mener Venstre ikke, at det er op til kommissionen selv at tilrettelægge sit arbejde, altså den kommission, der er nedsat med de tre dommere, som så formentlig får noget mere at skulle se på nu, hvis regeringen får sin vilje? Er det ikke op til kommissionen selv at bestemme tilrettelæggelsen af arbejdet – det er i hvert fald det, vi får at vide, når vi spørger justitsministeren – og herunder jo også selv at bestemme, om noget skal være offentligt og noget ikke skal være offentligt?
Bertel Haarder (V), 2010-01-13:
Igen er der en larmende tavshed, når det gælder det spørgsmål, som jeg nu har stillet 30 gange her i Folketinget og aldrig har fået svar på, nemlig: Vil de herrer og damer selv tælle dem med i 2015-målsætningen, eller vil de ikke?
Bjarne Laustsen (S), 2006-05-09:
Jamen det er jo det, vi har hørt, fordi Landbrugsraadet møder op i deputation i udvalget og siger, at de er imod den ændring med, at landlejerne skal have samme vilkår, men i øvrigt så har de skrevet et lovforslag, og det er de meget glade for.
Claus Hjort Frederiksen (V), 2009-04-03:
Det ville f.eks. give mulighed for permanente sygedagpenge på en væsentlig højere ydelse end kontanthjælp, og det skal ses i sammenhæng med relativt lempelige kriterier for adgang til sygedagpenge sammenlignet med f.eks. arbejdsløshedsdagpenge, hvor der er et krav om længere forudgående beskæftigelse.
Bjørn Elmquist (RV), 1998-01-27:
Når jeg kommer rundt i verden, og også når jeg ser den danske debat, så føler jeg faktisk, at jeg lever i et kulturelt rigere samfund - jeg vil ikke sige et multietnisk samfund, men et mangfoldigt kulturelt og mere mangfoldigt kulturelt samfund, fordi vi har et rigsfællesskab med de 45.000 mennesker i Nordatlanten.
Nikolaj Villumsen (EL), 2016-04-19:
Spørgsmålet er nu, om Folketinget skal lade være med at provokere Tyrkiet, eller om vi reelt skulle arbejde for, at PYD, men også andre sekulære grupper – eksempelvis de kristne repræsentanter, som findes i selvstyreområderne i det nordlige Syrien – kan være med.
Ole Vagn Christensen (S), 2002-02-22:
Det er beklageligt, at hr. Ole M. Nielsen, som er forslagsstiller til det her forslag, ikke har dykket ned i forarbejderne til det, der blev lavet omkring fredspligten, hvor man jo klart og tydeligt kan læse også de højesteretsdomme, der er faldet, hvor man har haft det her forslag til behandling.
Tom Behnke (KF), 2010-04-09:
Det vil sige, at Det Konservative Folkeparti noterer sig, at det er godt, vi har regler, at det er nogle gode regler, vi har, og at det er en høj grad af sikkerhed, vi har, men vi er også meget interesserede i, at man til stadighed påser, om de regler er gode nok, eller om de kan gøres bedre.
Keld Albrechtsen (EL), 2003-05-08:
Der er det mit synspunkt, og jeg forstod i virkeligheden - jeg vil godt spørge, om jeg har forstået det rigtigt - at hr. Lars Barfoed anerkender det synspunkt, at hvis vi står i en situation, hvor der er vedtaget en ny forfatningstraktat, men vi endnu ikke ved, om den træder i kraft, så ville det jo være fuldstændig forrykt, om vi gik ud og bad befolkningen om at tage stilling til, om de fire undtagelser skulle ophæves. Vi ved jo ikke, om de fire undtagelser er bundet til den gamle traktat eller til den nye traktat, for vi ved endnu ikke, om den nye traktat er trådt i kraft.
Per Ørum Jørgensen (KF), 2006-05-24:
Når det gælder de her børnemiljøvurderinger, er der jo ingen tvivl om, at hensigten er, at de skal være en øjenåbner for personalet, for institutionerne, for kommunalbestyrelserne, for forældrene, så man netop får sat fokus på de problemstillinger, der eventuelt kan være i daginstitutionerne.